Oʻzbekiston Respublikasi Fanlar akademiyasining “Fan va turmush” jurnali faoliyatini yanada takomillashtirish toʻgʻrisida
(resolution, 2022-04-05)

Oʻzbekiston Respublikasi Prezidentining “Fanlar akademiyasi faoliyati, ilmiy-tadqiqot ishlarini tashkil etish, boshqarish va moliyalashtirishni yanada takomillashtirish chora-tadbirlari toʻgʻrisida” 2017-yil 17-fevraldagi PQ–2789-son qarorida Oʻzbekiston Respublikasi Fanlar akademiyasining asosiy vazifalaridan biri sifatida belgilangan mamlakatimiz ilm-fani, ilmiy salohiyati, fan va texnika sohasidagi yutuqlarini ommalashtirish va targʻib qilish borasida Akademiyaning “Fan va turmush” jurnali alohida ahamiyat kasb etishini inobatga olgan holda, jurnal faoliyatini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Fanlar akademiyasi “Fan va turmush” jurnalining asosiy vazifalari etib quyidagilar belgilansin: mamlakatimizning ilm-fan, ilmiy salohiyat, fan va texnika sohasidagi yutuqlarini ommalashtirish va targʻib qilish; fan va texnika sohasidagi eng dolzarb yangiliklarning mohiyatini ilmiy-ommabop shaklda xalqimizga, ayniqsa yosh avlodga yetkazish; mamlakatimizda ilm-fanni rivojlantirish yoʻlida olib borilayotgan islohotlarning mazmun-mohiyatidan, ilm-fanning taʼlim va ishlab chiqarish bilan integratsiyasi mexanizmlarini mustahkamlash va rivojlantirish borasida amalga oshirilayotgan ishlardan aholini, ayniqsa yosh avlodni muntazam xabardor qilib borish; iqtisodiyotning real sektorini rivojlantirish uchun xizmat qiladigan yangi texnologiyalarni yaratish va amaliyotga tatbiq etish sohasida amaliy ahamiyatga ega boʻlgan ilmiy-texnikaviy tadqiqotlar va texnologik ishlanmalar ishlab chiqarilishini targʻib qilish. 2. Belgilab qoʻyilsinki, “Oʻzbekiston Respublikasi Fanlar akademiyasi “Fan va turmush” jurnali” davlat unitar korxonasining (keyingi oʻrinlarda Jurnal tahririyati deb ataladi) faoliyatini moliyalashtirish: sotuv, obuna va reklamadan tushadigan mablagʻlar; Oʻzbekiston Respublikasi Fan va texnologiyalar agentligi tomonidan oʻtkaziladigan tanlovlarning natijalari boʻyicha ajratiladigan grantlar, jumladan, maqsadli grantlar; jismoniy va yuridik shaxslarning homiylik xayriyalari; xalqaro moliya institutlari va boshqa institutlarning, xorijiy hukumat tashkilotlarining grantlari; qonunchilikda taqiqlanmagan boshqa manbalar hisobidan amalga oshiriladi. 3. Homiy tashkilotlarning Oʻzbekiston Respublikasi Fanlar akademiyasining “Fan va turmush” jurnali faoliyatini yanada takomillashtirish bilan bogʻliq xarajatlarni qoplash uchun unga homiylik xayriyalari ajratish toʻgʻrisidagi takliflari ilovaga muvofiq maʼqullansin. 4. “Oʻzavtosanoat” aksiyadorlik jamiyati Jurnal tahririyatiga “Damas” rusumli avtomobil ajratsin. Belgilab qoʻyilsinki, “Damas” rusumli avtomobilni xarid qilish bilan bogʻliq xarajatlar Jurnal tahririyatiga ushbu qarorga muvofiq ajratilayotgan homiylik xayriyalari hisobidan qoplanadi. 5. Oʻzbekiston Respublikasi Fanlar akademiyasi: bir oy muddatda Jurnal tahririyatining yangilangan tuzilmasini va ustavini ishlab chiqsin va tasdiqlasin; Jurnal tahririyati faoliyatini tubdan takomillashtirish, shu jumladan tahririyat kengashi tarkibiga akademiklar, respublikaning yirik olimlari va iqtisodiyotning real sektori vakillarini kiritish, Jurnal tahririyati faoliyatiga axborot-kommunikatsiya texnologiyalarini keng joriy etish, uning ruknlarini kengaytirish va maqolalar sifatini oshirish orqali obunachilar sonini koʻpaytirish boʻyicha kompleks chora-tadbirlarni ikki oy muddatda ishlab chiqsin va tasdiqlasin. 6. Mazkur qarorning bajarilishini nazorat qilish Vazirlar Mahkamasining Taʼlim, ilm-fan va yoshlar siyosati masalalari axborot-tahlil departamentiga yuklansin. mln soʻm T/r Homiy tashkilotning nomi Homiylik xayriyalarining miqdori 1. “Oʻzbekneftgaz” AJ 25,0 2. “Oʻzpaxtayogʻ” AJ 25,0 3. “Oʻzfarmsanoat” DAK 25,0 4. “Navoiy kon-matallurgiya kombinati” DK 25,0